b"\n_START_ARTICLE_\nArrib\xc3\xa8ra deth Garona\n_START_PARAGRAPH_\nArrib\xc3\xa8ra deth Garona \xc3\xa9s un espai natural de caracter\xc3\xadstiques singulars, representant d'un fons de vall t\xc3\xadpic dels vessants septentrionals del Pirineu. La Garona \xc3\xa9s un riu de r\xc3\xa8gim atl\xc3\xa0ntic i, per aix\xc3\xb2, els seus sistemes naturals fluvials s\xc3\xb3n singulars en les terres catalanes. Es tracta de l'\xc3\xbanic riu de car\xc3\xa0cter atl\xc3\xa0ntic que conserva els seus sistemes naturals fluvials en bon estat. La seva extraordin\xc3\xa0ria singularitat rau particularment en la vegetaci\xc3\xb3, caracteritzada per vernedes amb plantes d'afinitat atl\xc3\xa0ntica molt rares i tamb\xc3\xa9 per ser un dels pocs punts on es troba el cavilat a Catalunya.\n_START_SECTION_\nMedi f\xc3\xadsic\n_START_PARAGRAPH_\nLa Garona discorre pels sediments quaternaris, fluvials i al\xc2\xb7luvials (sediments glacials), que rebleixen la vall. El tram baix del riu Garona no t\xc3\xa9 un pendent massa pronunciat i s'hi desenvolupen trams d'aig\xc3\xbces corrents i tranquil\xc2\xb7les, amb fons de codolars.\n_START_SECTION_\nBiodiversitat\n_START_PARAGRAPH_\nLa funci\xc3\xb3 principal dels espais naturals protegits de Catalunya \xc3\xa9s conservar mostres representatives de la fauna, la flora i els h\xc3\xa0bitats propis del territori, de manera que es puguin desenvolupar els processos ecol\xc3\xb2gics que donen lloc a la biodiversitat (l'\xc3\xa0mplia varietat d'ecosistemes i \xc3\xa9ssers vius: animals, plantes, els seus h\xc3\xa0bitats i els seus gens). Aquest espai natural \xc3\xa9s especialment singular per tenir una vegetaci\xc3\xb3 caracteritzada per vernedes amb plantes d'afinitat atl\xc3\xa0ntica molt rares. A les aig\xc3\xbces del riu Garona, s'hi troben exemplars de cavilat (Cottus gobio), un peix classificat com a esp\xc3\xa8cie d'inter\xc3\xa8s i que nom\xc3\xa9s es troba a Catalunya en aquest sistema fluvial.\n_START_SECTION_\nFlora\n_START_PARAGRAPH_\nLa zona delimitada de la ribera de la Garona se situa dins el domini de vegetaci\xc3\xb3 de les rouredes humides i boscos caducifolis (Fraxino-Carpinion), a la base de l'espai anterior. En realitat, aquest espai representa un dels paisatges m\xc3\xa9s t\xc3\xadpics al voltant dels cursos d'aigua de l'Europa humida. La ribera de la Garona \xc3\xa9s un bon exemple de les comunitats de ribera septentrional, especialment de la verneda (Alno-Padion) amb un estrat herbaci molt ric, especialment la verneda t\xc3\xadpica (Scrophular\xc3\xado-Alnetum) i la verneda amb c\xc3\xa0rex (Angelico-Caricetum-remotae). Cal esmentar en aquestes comunitats la pres\xc3\xa8ncia d'algunes plantes d'afinitat atl\xc3\xa0ntica molt rares a la resta de Catalunya, que tenen en aquestes terres el seu \xc3\xb2ptim (Equisetum hyemale, Carex remota). La pres\xc3\xa8ncia d'aquestes comunitats vegetals permet el desenvolupament d'algunes esp\xc3\xa8cies animals que tenen el seu h\xc3\xa0bitat en aquests paisatges pirinencs atl\xc3\xa0ntics, i constitueixen biocenosis \xc3\xbaniques a Catalunya.\n_START_SECTION_\nFauna\n_START_PARAGRAPH_\nLa fauna que hom troba en aquest espai \xc3\xa9s remarcable per estar associada a sistemes d'aigua dol\xc3\xa7a del vessant atl\xc3\xa0ntic i al bosc de ribera. Els peixos constitueixen una de les principals caracter\xc3\xadstiques de l'espai, que presenta l'inter\xc3\xa8s de mostrar una fauna atl\xc3\xa0ntica d'origen europeu molt escassa al nostre pa\xc3\xads i amb algunes esp\xc3\xa8cies exclusives d'aquesta \xc3\xa0rea, com el cavilat (Cottus gobio). Aquest riu tamb\xc3\xa9 cont\xc3\xa9 truita (Salmo trutta) i els seus boscos de ribera alberguen esp\xc3\xa8cies com el picot garser petit (Dendrocopos minor), tot i que aquest tamb\xc3\xa9 ascendeix pels vessants en els boscos mixtos caducifolis. Pel que fa a invertebrats d'inter\xc3\xa8s, cal esmentar la pres\xc3\xa8ncia del lepid\xc3\xb2pter Euplagia quadripunctaria."